**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**

**. Της Πανελλήνιας Ομοσπονδίας Ενώσεων Υπαλλήλων Πυροσβεστικού Σώματος .**

Τηλ.: **6978520351, 6974881331** fax: **2674022211,** website: [**www.eakp.gr**](http://www.eakp.gr/)**,** email:**info@eakp.gr**

 **Αθήνα 21 Φεβρουαρίου 2020**

**ΔΕΛΤΙΟ ΤΥΠΟΥ**

**Για την έλλειψη ουσιαστικής πυρασφάλειας**

**στην δημοτική ενότητα Πολυκάστρου του Νομού Κιλκίς**

Με αφορμή ρεπορτάζ τηλεοπτικού καναλιού το οποίο αναφέρεται σε ανοιχτή επιστολή ομάδας δημοτών του δήμου Παιονίας προς τους αρμόδιους φορείς, ύστερα από την πυρκαγιά που ξέσπασε σε τουριστικό λεωφορείο στην είσοδο της πόλης του Πολυκάστρου στο Κιλκίς, ( βλέπε σχετικό λιγκ στο eakp.gr ) ως Ενωτική Αγωνιστική Κίνηση Πυροσβεστών επισημαίνουμε τα εξής:

* Η ανοιχτή επιστολή των δημοτών της Παιονίας, εκφράζει την δικαιολογημένη αγωνία των κατοίκων της περιοχής για τις ελλείψεις στην πυρασφάλεια και στην πυροπροστασία σύμφωνα με τις πραγματικές ανάγκες όπως αυτές διαμορφώνονται καθημερινά. Είναι αδιανόητο η Δημοτική ενότητα του Δήμου Πολυκάστρου, με πρωτεύουσα την δεύτερη μεγάλη πόλη του Νομού Κιλκίς με 7.064 κατοίκους. Με έντεκα κοινότητες και συνολικό πληθυσμό δημοτικής ενότητας 12.732 κατοίκους. Με πληθώρα παραγωγικών δραστηριοτήτων και πολυσύχναστων χώρων ( εκπαιδευτικά ιδρύματα κ.λπ. ). Με ύπαρξη βιομηχανικού πάρκου και με 295,50 Km2 συνολική έκταση που συμπεριλαμβάνονται σε αυτήν μεγάλες δασικές εκτάσεις και αγροτικές καλλιέργειες. Με μεγάλο και πολυσύχναστο οδικό δίκτυο, να μην καλύπτεται σε σταθερή βάση από την ύπαρξη οργανωμένης πυροσβεστικής υπηρεσίας.
* Ενώ λοιπόν μέσω της επιστολής μπαίνει σωστά το ζήτημα ότι, ως φορολογούμενοι πολίτες πληρώνουμε δυσβάσταχτους φόρους στο κράτος για να μας παρέχει όπως έχει υποχρέωση, δωρεάν πυρασφάλεια και πυροπροστασία, η αποσπασματική λύση όμως που καλοπροαίρετα προτείνεται, για την διάθεση ενός και μόνου πυροσβεστικού οχήματος που θα σταθμεύει στον Δήμο Πολυκάστρου, διευκολύνει τους σχεδιασμούς των εκάστοτε κυβερνήσεων που στρέφονται σε βάρος τους συνόλου της ασφάλειας του λαού και της πυροπροστασίας της χώρας, περικόπτοντας σημαντικές δαπάνες από τον προϋπολογισμό, μετατοπίζοντας σταδιακά αρμοδιότητες πυροπροστασίας σε Δήμους, εθελοντικές οργανώσεις και Μ.Κ.Ο.!!
* Άλλωστε αυτές είναι και οι προθέσεις και τις σημερινής κυβέρνησης όπως εκφράζονται ξεκάθαρα μέσα στον νόμο 4662/2020 που ψηφίστηκε πρόσφατα, για την αναδιάρθρωση και αναδιοργάνωση της Πολιτικής Προστασίας και του Πυροσβεστικού Σώματος. ( βλ. eakp.gr )

Η προστασία της ζωής και της περιουσίας του λαού και του φυσικού πλούτου της πατρίδας μας, δεν πρέπει να παραδοθεί στους Δήμους, στους εθελοντές και τις Μ.Κ.Ο. λειτουργώντας ανταποδοτικά με επιβολή επιπλέον χαρατσιών στους εργαζόμενους και στα λαϊκά στρώματα.

Πρέπει να στηρίζεται σε έναν κεντρικό κρατικό σχεδιασμό που θα περιλαμβάνει εκτός των άλλων, την αναβάθμιση, την πραγματική στελέχωση και τον εξοπλισμό όλων των Πυροσβεστικών Υπηρεσιών σύμφωνα με τις σύγχρονες ανάγκες και με τους εθελοντές δίπλα σε αυτές τις δυνάμεις, όταν χρειαστούν, με καθαρά βοηθητικό ρόλο!!

**ΚΑΛΟΥΜΕ** τους κατοίκους της Δημοτικής Ενότητας Πολυκάστρου, τους τοπικούς κοινωνικούς φορείς των εργαζομένων, των επαγγελματιών, των αγροτών, καθώς και την Δημοτική αρχή του Δήμου, να διεκδικήσουν ουσιαστική πυροπροστασία για την περιοχή τους, με την ίδρυση πυροσβεστικής υπηρεσίας Γ΄ τάξης.

**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**